**Troița de pe deal**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La răspântia crescută

Cu-nălțimea buruienii

Stă o troiță bătută

Doar cu mușchii și lichenii.

E uitată de o lume,

Căile-s chiar părăsite

Numai colb și, poate, brume

O mai poleiesc smerite.

Jos în vale cântă sate

Cu nunți vesele sau hore,

Iar aici prin nopți oftate

Nu pot a-nvia și ore.

Strălucesc pe-acoperișuri

De biserici cruci făloase,

Aici umbre prin tufișuri

Fojgăiesc necurajoase.

Nu e nimeni ca să vie

Troița să îngrijească

De-și socoate bogăție

Arcuirea doar cerească.

Stelele numai adună,

Soarele încă o ține,

Secera de semilună

Raze i-a prelins senine.

Iar când noaptea-i prea închisă

În văzduhul greu de proaspăt

De nu-ți vezi și mâna-ntinsă

Dumnezeu îi vine oaspăt.

Aducând povești de vară

Ce își freamătă deplinul

Cu argintul de năgară,

Cimbrișorul și pelinul,

Povestind de vremi de-odată

Oameni când n-au fost grămadă...

Iară Dumnezeu tot cată

Chipu-n troiță să-și vadă...

Victor Bragagiu